Rijeka je u derbiju 15. kola MaxTv Prve HNL, na krilima čudesnog Andreja Kramarića, sa šest pogodaka (6:0) razmontirala četvrtoplasiranu momčad lige, zagrebačku Lokomotivu. Nevjerojatna predstava najboljeg napadača HNL-a ostat će dugo upamćena jer je sa pet pogodaka (u 21., 22., 38., 49. i 63. minuti) ponovio doseg Gorana Vlaovića koji je u sezoni 1994./1995. također u jednoj utakmici u dresu Dinama postigao pet pogodaka. Najviše pogodaka u jednoj utakmici u povijesti HNL-a, čak šest, postigao je Marijo Dodik (Slaven Belupo) u sezoni 2000./2001..

Kramarić se učvrstio i na prvom mjestu ljestvice strijelaca sa 21 pogotkom.

Riječki navijači zaista su mogli uživati u igri svojih miljenika, a posebno su ih razgalila dva trenutka koji će konkurirati za najbolje ove sezone. Kramarićevo lobanje vratara Sluge za 3:0 i njegov pogodak za 4:0 nakon briljantne asistencije Sharbinija vanjskom stranom kopačke.

Foto: Gorna Kovačić/PIXSELL

Šesti pogodak za potvrdu veličanstvene pobjede, prve Rijekine u HNL-u nakon 18. listopada kada je pala Istra (3:1), postigao je Josip Ivančić u 84. minuti, 37 sekundi nakon što je ušao u igru. Baš je Ivančić zamijenio Kramarića u 83. minuti, a 4000 razdraganih gledatelja pozdravili su sjajnog napadača bučnim ovacijama.

Ova pobjeda vratila je dobro raspoloženje na Kantridu nakon poraza u Rotterdamu (2:0) u Europskoj ligi. Kako je Dinamo odigrao neodlučeno sa Zagrebom (0:0) Rijeka se primakla na četiri boda zaostatka za hrvatskim prvakom. Dinamo ima 37 bodova, Rijeka 33, a Lokomotiva je četvrta sa 20 bodova.

Foto: Gorna Kovačić/PIXSELL

Momčad Matjaža Keka osvetila se tako i suparnicima sa Kajzerice koji su prekinuli sjajan niz Riječana na početku prvenstva (šest pobjeda) pobijedivši ih 2:1.

- Rijeka je u HNL-u na Kantridi uvijek favorit! - naglasio je Kek uoči utakmice, a onda su njegove riječi dobile potvrdu na travnjaku riječkog zdanja.

>>Kramarić napravio nešto što u Prvoj HNL nismo vidjeli 14 godina!

>>Nema nikakve krize igre, u svim utakmicama smo dobro izgledali